
J e g y z ő k ö n y v

Készült a Bácsalmás Város Önkormányzata Képviselő-testületének 2012. május 31-én, 16.00 órai kezdettel, a Polgármesteri Hivatal földszinti nagytanácskozótermében megtartott közmeghallgatásán. 

Jelen vannak:

Németh Balázs polgármester, Tóth Árpád alpolgármester, Bailo Amadou, dr. Bakó Mária Lujza, Nagy Gábor, Pálmai Zoltán dr. Tanács Róbert és Turcsányi Csaba képviselők (8);

Dr. Keresztury Monika jegyző, Kozák Gáborné aljegyző, Farkas Zoltánné szociális, egészségügyi és családvédelmi osztályvezető, Snyehola Gézáné mb. gazdasági osztályvezető, Horváthné Harton Anna, a Bácsalmási Német Önkormányzat elnöke, Pap Ágnes HpB-tag, Csőke Gyula PFB-tag, Barta Tiborné Gáll Ágnes, a Bácsalmási Önkormányzati Közszolgáltatási Közhasznú Nonprofit Kft. (a továbbiakban: BÖKK Nkft.) ügyvezetője, Taszler Tiborné óvodavezető, Nyáriné Farkas Orsolya, az Alapszolgáltatási Központ vezetője, Bekes Erika Andrea, a Bácsalmási Szennyvízközmű Építő Víziközmű Társulat képviseletében, Vérné Soltész Ilona városüzemeltetési ügyintéző, Kalmár László beruházási és üzemeltetési ügyintéző, Juhász Jenő, a Petőfi Népe tudósítója, valamint 15 helyi lakos (29);

Jegyzőkönyvvezető: Zobokiné Bite Gyöngyi testületi ügyintéző;

Távolmaradását jelezte: Bánfi Attila képviselő (1). 

Németh Balázs polgármester a közmeghallgatáson megjelenteket köszöntve az ülést megnyitja. Megállapítja a határozatképességet, mert a megválasztott 9 főből 8 fő jelen van (89 %). Tájékoztatásul elmondja, hogy Bánfi Attila képviselő nem tud részt venni a közmeghallgatáson. Jegyzőkönyv-hitelesítőknek dr. Tanács Róbert és Turcsányi Csaba képviselőket javasolja kijelölni.

A képviselő-testület egyhangúlag (8 igen szavazattal) az alábbi határozatot hozza:

143/2012. (V. 31.) Bácsalmás v. öh.

Jegyzőkönyv-hitelesítők

kijelölése 
Határozat
Bácsalmás Város Önkormányzatának Képviselő-testülete dr. Tanács Róbert és Turcsányi Csaba képviselőket jelöli ki jegyzőkönyv-hitelesítőknek.

Németh Balázs polgármester a meghívóban jelzett napirendet kiegészíteni javasolja a Start-munka program keretében elvégzett munkákról szóló rövid bemutatóval, majd a javaslatát – más indítvány nem lévén – szavazásra bocsátja.
A képviselő-testület egyhangúlag (8 igen szavazattal) az alábbi határozatot hozza:
144/2012. (V. 31.) Bácsalmás v. öh.

Napirend megállapítása 
Határozat
Bácsalmás Város Önkormányzatának Képviselő-testülete a 2012. május 31-i közmeghallgatásán az alábbi napirendi pontokat tárgyalja meg:

1.
Tájékoztató a Kistérségi székhely integrált fejlesztése – Tudás és Információs Központ pályázat megvalósításáról
2.
Tájékoztató a szennyvízcsatornázásról
3.
Vizuális tájékoztatás a Start-munka mintaprogram keretében elvégzett munkákról

4.
Tájékoztató az elmúlt fél év legfontosabb döntéseiről, az elnyert pályázatokról, az önkormányzat jelentősebb célkitűzéseiről

5.
Lakossági közérdekű kérdések és javaslatok meghallgatása, megvitatása

1. napirendi pont
Tájékoztató a Kistérségi székhely integrált fejlesztése – Tudás és Információs Központ pályázat megvalósításáról

(Szóbeli tájékoztató.)
Németh Balázs polgármester tájékoztatásul elmondja, hogy a pályázat beadásáról még az előző képviselő-testület döntött, a jelenlegi testület kisebb változtatásokat tudott tenni, de érdemben nem tudott változtatni rajta. Az előkészületi munkálatok hosszú időt vesznek igénybe, a beruházás megkezdése augusztus folyamán várható; a kivitelezőktől függ, hogy mennyi ideig húzódik el. 
A pályázattal megújul a művelődési ház épülete, a színházteremben új fény- és hangtechnika lesz, emellett a város területén zöldfeIületeket újítanak meg, burkolattal látják el a piacteret, térfigyelő-rendszer kiépítése is meg fog történni, és különböző programok is lesznek szervezve. A 2.200 m2-esművelődési ház felújításával elsősorban energiahatékonyság növelése a cél. Nyílászárócsere, 8 cm vastag homlokzati hőszigetelés, 20 cm vastag födém-hőszigetelés fog történni. Elképzelés volt nyeregtető, ill. még egy szint felépítésére, a költségvetési kondíciók miatt erre nincs lehetőség, de igyekeznek jó szigetelést kialakítani a víz ellen. Az épületben felújítják a padlóburkolatokat, az elektromos hálózatot, a fűtési rendszert, 8.000 m3/óra kapacitással korszerű légtechnikai fűtési rendszert alakítanak ki. A belső udvart is felújítják, fagylaltozót, ifjúsági klubot alakítanak ki, a színházterembe a mostaninál kevesebb, de kényelmesebb széket szereznek be. A fény- és hangtechnika kialakítása keretében digitális vetítéstechnika, DVD-lejátszó beszerzése valósul meg nagy teljesítményű LCD video projektorral, Dolby Digital egycsatornás térhatású hangrendszerrel, ill. a fénytechnika is színvonalas lesz. 
A művelődési ház körül, a polgármesteri hivatal épülete előtt történik meg a zöldfelület megújítása, automata öntözőrendszerrel. 

A piactér térkő-burkolatot fog kapni, minimális fásítás is lesz, nem piaci napokon parkolóként is használható lesz majd a külső rész.

Hat felügyeleti ponttal lesz kialakítva a térfigyelő kamerarendszer: a Szt. János és a Dob u. kereszteződésében, a Szt. János és a Gr. Teleki J. u. kereszteződésében, a művelődési ház előtt, a buszmegállónál, a Rákóczi és a Damjanich u. kereszteződésében, ill. a postánál, a Korona és a Kishíd u. kereszteződésében; a kamerák alkalmasak lesznek éjjel-nappali megfigyelésre, a rögzített felvételt bűncselekmény esetében vissza lehet majd nézni. 
Különböző rendezvényeket, képzéseket, kiállításokat is magában foglal a projekt, amelynek a költségvetése nagyságrendileg közel 300 M Ft-os. 

Sziráczki Etelka helyi lakos érdeklődik, hogy a térkövezéssel több lesz-e a piaci helypénz.

Németh Balázs polgármester kijelenti, hogy a két dolog között nincs összefüggés, a térkövezés után az üzemeltetés nem lesz drágább.

2. napirendi pont

Tájékoztató a szennyvízcsatornázásról
(Szóbeli tájékoztató.)

Németh Balázs polgármester elmondja, hogy 3.500 belterületi ingatlan vonatkozásában valósul meg a beruházás, amelyet a külterületi ingatlanoknál nem támogat a pályázat. A jelenlegi 7 %-os csatornázottság várhatóan 91,5 %-osra fog változni. 1982-ben lett átadva a maximum 3.500 m3 kapacitású szennyvíztisztító telep, amely a gyakorlatban 140-170 m3/nap mértékkel működik. Az új szennyvíztisztító telepet modern technikával fogják kialakítani, az előírásoknak, az igényeknek meg fog felelni, mintegy 800 m3/nap kapacitással fog bírni. Alapvetően gravitációs rendszerű lesz a csatornahálózat kiépítése, 5 db közterületi, föld alatti szennyvízátemelővel. A közbeszerzés folyamatban van. Az építés türelmet igényel majd a lakosság részéről, remélik, hogy minél gyorsabban és sikeresebben el lesz majd végezve a munka. 
3. napirendi pont

Vizuális tájékoztatás a Start-munka mintaprogram keretében elvégzett munkákról
(Képek vetítése szóbeli kiegészítéssel.)
Barta Tiborné Gáll Ágnes, a BÖKK Nkft. ügyvezetője projektoros vetítés keretében tájékoztatást nyújt a 2012. évi bácsalmási Start-munka mintaprogram keretében elvégzett munkákról (a részletes tájékoztatás a 2012. május 29-i képviselő-testületi ülés jegyzőkönyvében megtalálható). 
4. napirendi pont
Tájékoztató az elmúlt fél év legfontosabb döntéseiről, az elnyert pályázatokról, az önkormányzat jelentősebb célkitűzéseiről
(Szóbeli tájékoztató.)
Németh Balázs polgármester tájékoztatásul elmondja, hogy 

· átadták az emeltszintű kistérségi szakrendelőt;
· interaktív táblákat szereztek be az általános iskolába és a gimnáziumba is, amelyeket az első idegenkedés után a tanárok és diákok egyaránt megkedveltek;
· három helyszínen: a tanuszodánál, a sportcsarnok és a polgármesteri hivatal épületénél valósították meg a KEOP napelemes pályázatot, amellyel várhatóan több mint 2 M Ft áram megtermelése fog megtörténni éves szinten;
· befejeződött a Rákóczi és Köztársaság utcai útburkolatok felújítása, a közútkezelő kht. kezelésében lévő utcaszakaszok (Kossuth u., Szt. János u., Damjanich u., Mártírok útja) felújítására csak lobbizni tud az önkormányzat;
· a képviselő-testület célul tűzte ki mind az energia, mind az élelmiszer helyi előállítását, komoly potenciált éreznek ebben, rengeteg, kisebb pályázaton indulnak el;
· a „Nyúl-unk a munkáért” program keretében 20 családhoz helyeztek ki nyulakat, a nyúlátvétel is szervezett már;
· elindultak a szociális földprogramon, amelyre Bácsalmás pályázatát elismerve 3,5 M Ft támogatást kaptak, e programban 13 család vesz részt;
· a értékteremtő közmunka-programban 14 fő vett részt;
· a mostani közfoglalkoztatásban közel 200-an dolgoznak a kistérségnél munkába állt közfoglalkoztatottakkal együtt, sok családot, széles réteget érint e program, bízik a folytatásában;
· a Tranzit foglalkoztatási programban kistérségi szinten 65 fő tanul, majd dolgozik;
· 130 M Ft-os projektet valósítanak meg az egész kistérség óvodáit, általános iskoláit érintő kompetencia alapú oktatási pályázattal;
· komoly változások előtt áll az önkormányzatiság. A gyámhatósági, okmányirodai, valószínűleg az építéshatósági ügyek is járási szinten lesznek majd elintézhetőek kormányablakoknál. Bácsalmáson több épületet megtekintettek, a polgármesteri hivatal épületének alsó szintje is szóba került lehetséges helyszínül;
· maga a járás is szervezés alatt van, előzetes koncepció szerint a 168 járási székhely egyike Bácsalmás lesz, amelyhez a jelenlegi kistérségi települések (Bácsalmás, Métételke, Tataháza, Madaras, Katymár, Bácscsőlős, Csikéria, Kunbaja) tartoznának, ill. Bácsbokod és Bácsborsód is szeretnének csatlakozni a bácsalmási járáshoz; úgy tudja, hogy e kérés fogadtatása minden döntési szinten pozitív;
· az új önkormányzati törvényben is több változás van, feladatok fognak elkerülni az önkormányzatoktól, helyileg a gimnázium, az általános iskola és a szakrendelő fog állami fennhatóság alá tartozni úgy, hogy a munkáltatói jogok elkerülnek, de az épület fenntartási kötelezettsége helyi szinten marad;
· a 2014-2020-as költségvetési időszak területfejlesztési tervezése a megyei önkormányzatokhoz került feladatként, komoly források fölött fog diszponálni a megyei önkormányzat, amelyhez civil szervezetektől, gazdasági társaságoktól, magánszemélyektől, önkormányzatoktól várnak ötleteket, hogy milyen fejlesztéseket látnának szívesen. Fő csapásirány a gazdaságfejlesztés, megújuló energia, ill. oktatási, egészségügyi feladatokat ellátó épületek felújítása lesz. Kb. 40-50 km-nyi bácsalmási kistérségi útszakasz felújítása várható, elsősorban külterületi utakról van szó;

· a város költségvetését feszesen gazdálkodva tudták tartani, a 2011. évet szépen le tudták zárni, amelyet megköszön a pénzügyi osztály dolgozóinak. Ez nem jelenti azt, hogy minden rendben van, idén elkezdték törleszteni a CHF alapú kötvényt, ill. a tanuszoda finanszírozása is gondot jelent, de ígéretet kaptak kormányzati segítségre a tanuszoda más formában való üzemeltetésére, ez a folyamat viszont egyelőre lelassult, átmenetileg leállt;
· igyekeznek a bevételeiket növelni, a kiadásaikat csökkenteni, racionálisan gazdálkodni, de az évi 90-100 M Ft-nyi tőke- és kamattörlesztést nagyon nehéz lesz kigazdálkodni.

5. napirendi pont

Lakossági közérdekű kérdések és javaslatok meghallgatása, megvitatása
Németh Balázs polgármester várja a lakossági kérdéseket, észrevételeket.

Járóka Béla helyi lakos kér szót, és elmondja, hogy

· a FIDESZ által meghirdetett nagy összefogás fent is és lent is megtörtént, mindenkinek a maga részéről sikerült a saját zsebét megtömni. Bácsalmáson nagy megújulás van, neki személyesen fáj az, hogy a csatornázás meghirdetésekor nem nagyon tolongtak az emberek a szervezésért. Úgy emlékszik, ketten ajánlkoztak fel a népszámlálás segítésére, ő beteg ember, 27.000 Ft-ból él, és még ezt a kis lehetőséget is elvették tőle;
· a hó-eltakarításnál felháborodott, amikor azt látta, hogy a szembejövő gép felemelt hóekével közlekedik. Beszélt a gépet vezető személlyel, aki elmondta, hogy meghatározott helyen takaríthatja el a havat; szerinte ugyanannyi üzemanyagba kerül, ha leengedett ekével eltúrják az útba eső területen a havat, mintha felemelt hóekével közlekedik a gép;

· a Start-munka program sok jó elemet tartalmaz, nem az ároktisztításban részt vevő személyekkel van a baj, hanem a szakemberek hiánya okoz problémát; nevetséges, ahogyan a Narancsik utcában össze-vissza, irányítatlanul történt az ároktisztítás, egyik helyre tettek gyűrűt, a másikra nem, a szintezés nem volt megfelelő. A pályázati támogatást úgy kellene felhasználni, hogy egy teljes utca rendbetétele után kezdenék el másik helyen a munkát. Az utca végén ástak két gödröt, nem tudja, hogy miért, igaz, hogy arra lejt a kövesút, de a víz nem ott szokott megállni. Tudni kellene a jobb kéznek, hogy mit akar a bal;
· a közlekedéshez Magyarországon mindenki ért. Többször kérdezte már, hogy miért nem lehet a Petőfi utcában a forgalommal szemben kerékpározni, csak „kivéve kerékpár” kiegészítő táblát kellene elhelyezni a behajtani tilos tábla alatt, és így nem kellene megkerülnie az egész tömböt, ha a mezőgazdasági bolthoz szeretne eljutni. Érthetetlen a szabályozás, meg sem kérdezik az emberek véleményét róla;
· a dél felől bejövő útnál nincs helységnévtábla elhelyezve;
· Geiger Zoltán elég sokat fizet a városnak, sokan becsukják a szemüket a probléma előtt, aTÜZÉP felőli oldalon az út beszűkül, az ott lévő kátyú élet- és balesetveszélyes, rengeteg autó jár ott. A Kossuth utca csak a tábláig van a közútkezelő kht. gondozásában, lefelé már nincs, meg is látszik rajta;
· a régi vasutat szépen rendbe tették. Kérése, hogy az újgazdagokat (a traktorosokat) tiltsák ki arról az útszakaszról, ugyanis a felázott úton traktorral keresztülmennek, amely most már szinte ismét járhatatlan. Nem érti, hogy a tó nyugati oldalán lévő földút rendbetétele miért nem történt meg. A traktorosok beleszántanak a földútba, szemetet hordanak ki oda (szinte fekvőrendőrök képződnek), de az eltakarítás már nem történik meg. A földutakat beszántották, az őrháztól a kövesútig lévő útszakasz járhatatlan, kerékpárral sem lehet rajta közlekedni, kéri, hogy nézzenek ennek utána;
· jó kezdeményezés volt a Fiedler-házban a rendőrségi tájékoztató tartása, ahol elhangzott, hogy ahol kerékpárút van, a mellette lévő úton kerékpározó megbüntethető. Lehet, hogy ez igaz, de lehet, hogy nem, ugyanis jó dolog lesz a kamerás rendszer, mert a Sárga Csikó étteremtől a park bejáratáig, időnként az uszodáig a pénteki rendezvény alkalmával nem lehet közlekedni, mert a kerékpárút tele van üveggel. Ha a rendőrség őt megbünteti az úton kerékpározásért, inkább az üzemeltetőt kellene figyelmeztetni, hogy figyeljen oda erre a problémára, sokszor még hétfőn, kedden sincs letakarítva a kerékpárút. Senki nem intézkedik e probléma megszüntetéséről, nem tudja, hogy miért. A kerékpárút a gimnáziumtól egy darabig csak kerékpárút, a gyalogosokat át kellene irányítani a másik oldalon lévő járdára;
· minden évben elmondja, hogy a kábel fedlapokat a tulajdonosnak rendbe kellene tenni;

· szomorú, hogy a kéményseprő-ipari szolgáltató cég képviselőjét nem látja itt a közmeghallgatáson. Írt nekik, megfenyegették mindenféle dologgal, börtönnel stb., hogy tartozik nekik, jó lett volna szembesülni velük, nem lehet utolérni őket, az ajánlott levélre sem válaszoltak. Az előző évben az anyósa kifizette a díjat, amelyet egy hónap múlva újra követeltek tőle. Amikor a kéményseprő felkereste őket, kiderült, hogy túlfizetésük van, de pénzt vissza nem kaptak. A polgármester elintézhetné, hogy a szolgáltatók egy hónapban egyszer ügyfélfogadást tartsanak Bácsalmáson. A rendőrségi tájékoztatón is felvetette, hogy az időseket tájékoztatni kellene a csekkek eljuttatásakor a trükkös tolvajokról. Károkozás és csalás az, ha valaki pénzt kér az el nem végzett munkáért;
· régi vesszőparipája az egészségügy. Nem oldódott meg a mai napig sem, hogy a mellékhelyiség nyitva legyen a rendelőben, amely közintézmény. Lenne egy javaslata, az épületen kívülre kellene olyan WC-t építeni, amely kulcs elkérése nélkül elérhető lenne a betegek számára. Ez az egész dolog felháborító;

· régen a sebészet ugyanúgy a rendelőintézet földszintjén volt, mint a röntgen, nem kell egyetemet végezni ahhoz, hogy belássa az ember, hogy törött lábbal nem lehet lépcsőt járni, ezt meg kellene szervezni;
· a mellette ülő 77 éves embert nemrégiben Bajára kellett volna szállítani, járóképtelen volt, a betegszállító autó egyszerűen nem ment el érte;

· egy időben szépen működött a polgárőrség, nem érti, hogy miért nem támogatja ezt a tevékenységet a város, amikor Bácsalmás lakossága egyre öregszik, általában az idős embereket támadják meg, a rendőrség a polgárőrséggel jót tudott együttműködni e kérdésben, e tevékenységet mindenképpen vissza kellene állítani;

· a művelődési háznál szükség lett volna magastetőre, mert egy tető sokkal tovább tart ki, mint egy szigetelés;

· a lakosság tudni szeretné, hogy a csatornázás mikor indul.
Németh Balázs polgármester a saját zsebbel kapcsolatos felvetéssel kapcsolatban kéri mindenkinek a segítségét, hogy ha erre utaló jelet, bármi gyanút lát, azonnal szóljon, és akkor megteszik a szükséges lépéseket. Sok mindent el lehet mondani róluk, de biztos abban, hogy a saját zseb használójával összefüggésben elhangzottakat nem. 
Járóka Béla helyi lakos kijelenti, hogy nem ilyen értelmezésre gondolt, hanem arra, hogy egyes emberek illetéktelenül vesznek fel pénzeket. Kérdezi, hogy hol van az országgyűlési képviselőjük; duplájára emelték meg a juttatásukat, nincs munkaidejük, ez is lopás.
Németh Balázs polgármester az észrevételekre válaszolva elmondja, hogy 

· a testület felülvizsgálta a kéményseprési szolgáltatói szerződést, felvette a kapcsolatot a bt-vel a szolgáltatás hatékonyabb ellátása érdekében, mivel több lakossági észrevétel is volt. Úgy gondolja, hogy a munkavégzés színvonala azóta javult;
· a hóeltakarítást részint a közútkezelő kht., részint a közszolgáltatási kft. végzi, több olyan visszajelzést kaptak, hogy a sok hó ellenére szépen sikerült megoldaniuk ezt a feladatot, de biztosan nem mindenki látja ezt így. Igyekeznek odafigyelni a tolólap leengedésére és a munka jó színvonalú megszervezésére;
· szerinte az árkok szintezése működik, szakember irányításával folyik a munka.
Járóka Béla helyi lakos nem ért egyet ezzel, véleménye szerint nincs jelen szakember az ároktisztítási munkálatoknál, mélyépítő szakembernek kellene foglalkozni e kérdéssel. 
Németh Balázs polgármester kijelenti, hogy utánanéznek e kérdésnek, de úgy gondolja, hogy ez nagyjából működik. A közlekedési táblákkal, egyéb, KRESZ-t érintő ügyekkel kapcsolatosan várják az észrevételeket, igényeket, kéréseket, amelyeket a képviselő-testület meg fog tárgyalni. 
Járóka Béla helyi lakos felveti, hogy a Kossuth utca és az óvoda sarkánál hiányzik a tábla, amelyet kitörtek.
Németh Balázs polgármester megkéri Járóka Bélát, hogy írásban juttassa el hozzá a jelzését, és ő foglalkozni fog e kérdéssel. 

A kátyúzások folyamatban vannak, igyekeznek minél előbb kijavítani a jelzett útszakaszt. 

Az útba beszántás örök probléma, egyeztetnek a gazdálkodókkal, nem tudja, mi lenne a jó megoldás.

Járóka Béla helyi lakos szerint a traktorosokat ki kellene tiltani az említett útszakaszról, amelyet sok horgász és a tanyasi lakosság is használna.
Németh Balázs polgármester nem hiszi, hogy ezt meg lehet tenni.

Járóka Béla helyi lakos szerint ez esetben a traktorosoknak helyre kellene állítaniuk maguk után az utat. 
Németh Balázs polgármester az orvosi rendelő mellékhelyiségének zárva tartásával kapcsolatos észrevételre válaszolva elmondja, hogy a doktortól többször kaptak jelzést, miszerint lopások, rongálások történnek, és ezért nem tudja felvállalni a mellékhelyiség nyitva tartását.
Járóka Béla helyi lakos megjegyzi, épp ezért javasolta azt a megoldást, hogy az épületen kívülre építsenek WC-t.

Németh Balázs polgármester kijelenti, hogy a csatorna-beruházás induló időpontjáról azért nem tud biztosat mondani, mert az önkormányzaton kívüli okoktól függ (közbeszerzés, szerződéskötés stb.). 
A polgárőrséggel felvette a kapcsolatot, elsősorban nem anyagi, hanem személyi feltételek hiányában ritkábban járőröznek, nem tudják végezni a tevékenységüket, az egyeztetés folyamatos, közösen keresik a megoldást, ezúton is megköszöni a munkájukat, önzetlenül, sokat segítettek.

A sebészettel és betegszállítással kapcsolatos válaszadásra dr. Tanács Róbert képviselőt, a művelődési ház tetőszerkezetével kapcsolatos reagálásra Tóth Árpád alpolgármestert kéri fel.

Dr. Tanács Róbert képviselő kijelenti, a felvetett problémára az a megoldás, hogy az egészségügyi intézményben tartózkodó betegeknek könnyen elérhető legyen a mellékhelyiség kulcsa. Az egészségügyi intézmények nem nyilvános WC-k. A betegek számára elérhetőnek kell lennie a mellékhelyiségnek, az adott intézmény jogköre e kérdés szabályozása. Az utcáról bejáró ember számára ez nem nyilvános, nem is kellene elterjednie. Nyilvános WC Bácsalmáson a buszmegállóban van, amelyet takarítószemélyzet takarít, és az év 365 napján nyitva van. 
A járóbeteg-szakellátó intézet teljesen akadálymentesített, törött lábbal a liftet használni lehet. A sebészeti szakrendelés általános sebészeti szakrendelés, nem lát el törött lábú betegeket, az összes mozgásszervi szakma, mint a reumatológia, az ortopédia, fizikoterápia, gyógytorna lépcső használata nélkül elérhető. Az emeleti rész megközelítéséhez a lift használatát ajánlja mindenkinek. 

A betegszállítással kapcsolatosan felvetett eset május 1-je után történt. Minden betegtől, akit sérelem ért, elnézést kell kérni, nem a maga nevében, mert ő nem szolgáltat már Bács-Kiskun megyében. Az Országos Mentőszolgálat irányítja a betegszállítást. Az OEP csak azokat a szállításokat fizeti ki a szolgáltatóknak, amelyet a mentőszolgálattól kapnak. A nagy rendszerben sokszor a betegszállítások 40 %-a elveszik, ez országos adat. Nem tudják kezelni a rengeteg napi hívást. 
Tóth Árpád alpolgármester a művelődési ház tetőszerkezetével kapcsolatos felvetésre válaszolva elmondja, hogy annakidején Kerényi József építész tervezte a művelődési ház épületét. A pályázat előkészítésekor igény merült fel a magastető kialakítására, amelyhez a tervező 35 M Ft-ért adta volna meg a hozzájárulását. A statikai vizsgálat szerint az épület könnyűszerkezetes, túlságosan nem lehet terhelni, ezért nem kerül magas tető a művelődési ház tetejére. 
A Petőfi utca forgalmi rendjével sokszor foglalkoztak képviselő-testületi ülésen. Több bejárás is volt szakemberek bevonásával, többféle elképzelés született. Az is szóba került, hogy a kétirányú forgalom érdekében a parkolást teljesen meg kellene szüntetni. A jelenlegi szabályok szerint a kerékpáros egyirányú utcában a forgalommal szemben is közlekedhet.
Járóka Béla helyi lakos kéri az alpolgármestert, hogy ezt a rendőrséggel is közölje a szabályok egyforma értelmezése érdekében. Hiányolja a rendőrség tájékoztatását a KRESZ szabályok változásáról. Nem tartja helyesnek, hogy a rendőrség csak a képviselő-testületnek számol be, a lakosságnak nem. Egy ilyen fórumon a rendőrség képviselőjének is itt kellene lennie véleménye szerint. 
Kifogásolja, hogy a tűzgyújtási tilalom alatt képződött fanyesedéket a DÁV aprítógépe kérésre sem vágta fel. A biokazán programot jó dolognak tartja, mert a levegőszennyezés csökkenni fog majd általa. 
Tóth Árpád alpolgármester kijelenti, hogy az áramszolgáltató vállalkozásba adja a vezetékek nyomvonalán lévő fák metszését. Bízik abban, hogy a Start-munka program keretében beszerzendő aprítógéppel megoldódik majd ez a probléma. Szintén a Start-munka program keretében vásárolnak olyan gépet, amellyel a dűlőutak karbantartása hatékonyabb lesz.
A Geiger Tüzép előtti Kossuth utcai útburkolat átlagos igénybevétellel nem használódna el így. Az útjavítást „A” betonelemmel lehetne megoldani, de az a kérdés, hogy ki finanszírozná ezt a munkálatot. 

Elhangzott, hogy nagy összefogás valósult meg fent és lent, és mindenhol tömik a zsebüket. Ha valakinek tudomására jut ilyen bűncselekmény, akkor azt jelenteni kell a hatóságnak, és a hatóság eljár ebben az ügyben; ha viszont feltételezésről van szó, akkor óvatosságra int, mert könnyen rágalmazás lehet belőle. 

Bailo Amadou képviselő a Petőfi utcai forgalmi renddel kapcsolatos válaszadáshoz hozzáfűzi, hogy 4 sávos úton lehet szabályosan a forgalommal szemben közlekedni, de Bácsalmáson ilyen út nincs. 
Járóka Béla helyi lakos szerint kiegészítő tábla elhelyezésével megoldható a probléma.
Barta Tiborné Gáll Ágnes, a BÖKK Nkft. ügyvezetője elmondja, hogy a BÖKK Nkft. végezte a hó-eltakarítás koordinálását. Az alpolgármester a segítségükre volt, az ő döntései alapján történtek a munkák. Éjjel-nappal kint voltak az utakon, évek óta először vettek igénybe idegen szolgáltatót. A kft. gépei nem alkalmasak e tevékenységre. A Bácsagro Zrt. gépe folyamatosan dolgozott bel- és külterületen. Az Alapszolgáltatási Központtal való együttműködésük példás volt. Olyan utakat tisztítottak meg, ahol még soha nem jártak, szinte minden olyan területre kimentek, ahol volt igény erre. Biztosan volt időnként nehezebben járható útszakasz, de csak átmenetileg. A közútkezelő kht-nek is segített a kft-jük hó-átfúváskor. Sok vidékről ideérkezett embertől hallották azt, hogy sehol a környéken nem volt olyen szintű hó-eltakarítás, mint Bácsalmáson. 
Az ároktisztítással kapcsolatosan a lakosság türelmét kérné. Ez a program december 31-ig tart, jelenleg kézi erővel azokat a szakaszokat próbálják rendbe tenni, amelyek a szakemberek információi szerint a legsürgetőbbek. Az önkormányzat szakemberei koordinálják, a kft. építész technikusa egy középfokú végzettségű segítővel közvetlenül irányítja ezt a tevékenységet. Hamarosan megérkezik a kotrógép, attól kezdve minőségben és mennyiségben is jobb kondíciókkal tudnak majd dolgozni. 
A BÖKK Nkft. feladatai közé tartozik a minden év őszén egy alkalommal történő lombtalanítás, amelyet másképp fognak szervezni, mint az előző években. Ha az idén sikerül beszerezni az ágaprító gépet, a megfelelően kihelyezett zöldhulladék helyszíni aprítására valószínűleg lehetőség lesz. 
Bailo Amadou képviselő szerint nem volt tökéletes a hó-eltakarítás, mert a kis utcákban egy sávon ment el a hókotró gép, két autó nem fért el egymás mellett. 

Dr. Bakó Mária Lujza képviselő az egyirányú utca forgalmi rendjével kapcsolatos felvetéshez hozzáfűzi, hogy ha a közlekedést kis táblával akarják megváltoztatni, ahhoz a közlekedési felügyelet véleményét közlekedésbiztonsági szempontból ki kell kérni. Kizárt dolognak tartja, hogy a Petőfi utcában ezt az engedélyt megadnák.
Pálmai Zoltán képviselő kiegészítésül elmondja, a szakvélemény szerint az a probléma, hogy a parkoló autót kikerülő autó mellett nincs annyi hely az út szélén, hogy egy kerékpáros elférjen. A Petőfi utcai út kérdéses szakasza keskeny a forgalommal szembeni kerékpározás engedélyezéséhez, esetleg a parkolás megszüntetésével lehetne megoldani ezt a problémát. 
Járóka Béla helyi lakos szerint feleslegesen vannak itt, ha ilyen problémákra nem a megoldáskeresés a válasz. Ha a közlekedési felügyelettől szakvéleményt kell kérni, azt levélben meg lehet tenni. Felesleges a Petőfi utcában parkolni az autóknak, mert az autós könnyebben megy, mint egy kerékpáros vagy gyalogos, de a járdán is lehetne közlekedni engedni a kerékpárost, mert az utakat és a járdákat azért építik, hogy közlekedjenek rajta és a baleseteket kerüljék el. 
Dr. Bakó Mária Lujza képviselő utal Pálmai Zoltán képviselőnek az iménti válaszára, miszerint a képviselő-testület kikérte már a közlekedésfelügyelet véleményét, amely szerint túl szűk az út a kerékpárosnak a forgalommal szembeni közlekedése engedélyezéséhez. 
Czeglédi Gyuláné helyi lakos a szociális jellegű rendeletekben foglaltak betartatását kéri. A volt szomszédjai a kisebbséghez tartoznak, sok szemetet, mocskot hagytak az elgazosodott ingatlanukon, ahonnan bűz is árad. A másik oldalon még lakott az ingatlan, már parlagfű és méteres gaz, bodzaerdő is van ott. Tavaly az összes szőlőt, a meggyfát, az orgonát letarolták a hernyók, hiába kért bárhonnan is segítséget. Nem azért dolgozik, nem azért termel, hogy másnak a trehánysága miatt kárba menjen a munkája. Sehonnan sem kap segítséget, nem intézkedik senki. Most már teljesen betelt a pohár. Nagy kertjük van. Amikor abba az ingatlanba kerültek, egy óra alatt átkapálták a férjével a kertet, termeltek benne mindenfélét, de belefáradtak, úgy körbe vannak véve elhanyagolt portákkal. Lassan már napszámost kellene fogadniuk a kertjük rendben tartásához. Ők is részt vesznek a „Nyúl-unk a munkáért” programban, a kertet befüvesítették, herét vetettek a nyulaknak, van ott gyümölcs és szőlő, de termelni nem tudnak benne, mert nagyon gazos. 
A volt szomszédjai októberben Mélykútra költöztek, egyikük Bácsalmásra volt bejelentkezve, és itt vette fel a lakásfenntartási támogatást, a másikjuk Mélykútra jelentkezett be, és ott is igénybe vették ezt a támogatást. Most visszaköltöztek ide, néhány házzal távolabb, másik utcába, mint ahol korábban laktak, valószínűleg arra az ingatlanra is megkapják a lakásfenntartási támogatást. Kérdezi, hogy az önkormányzatnak ilyen sok pénze van-e, vagy nem tud utánanézni a körülményeknek. Ha tőle megkövetelik azt, hogy rendben tartsa a portáját a 22.800 Ft-os támogatás fejében, akkor másokat is kötelezni kellene az ingatlanuk rendben tartására. Tavaly ki volt rendelve a szomszédjaihoz egy személy az önkormányzattól, a kisgyerek ott előtte vécézett be a szobába, semmi gond nem volt. Tetvesek, rühesek voltak a gyerekek, az udvaron borotválták őket, mégis minden rendben volt. Már régen elvették volna tőle a gyerekeket, ha így nevelte volna őket, mivel ő nem tartozik a kisebbséghez. 
A szociális rendszer így teljesen felesleges. Ő is megtehetné, hogy nem műveli meg a kertjét, hadd legyen benne háromméteres gaz, és járhatna be segélyért a hivatalba. 
A másik, mellettük lévő, parlagfüves háznál a helyzet borzalmas, 4-5 gyerek van; nem tudja, hogy kapnak-e segélyt, de nem is érdekli. Ő gondozza a kertjét, permetszerre is költ, és másnak a trehánysága miatt mégsem tud termelni, mert egyik napról a másikra mindent lerágnak a hernyók. Őt nem érdekli, hogy bodzát termelnek a szomszédban, de kötelezni kellene őket a permetezésére, hogy másnak ne okozzanak kárt. 
Németh Balázs polgármester kijelenti, hogy ez a felvetés inkább a fogadóórájára tartozik, azon bármikor szívesen látja, az Alapszolgáltatási Központtal és a Szociális Osztállyal karöltve amit tudnak, meg fognak tenni, de gyorsan átléphető az a mezsgye, ahol az önkormányzat már tehetetlen, mert két magánembernek a jogi vitájáról van szó, ahol nem tudnak igazságot tenni. 
Czeglédi Gyuláné helyi lakos kijelenti, hogy nem a kisebbségi szomszédjaié volt a lakás, hanem a banké, nincs nagykapu, szabad bejárás van, a volt szomszédjai oda már nem mennek vissza, de ő issza meg a levét annak, hogy elszaporodtak az egerek, a patkányok, mindent eláraszt a szemét, nem tud szellőztetni, tele van minden köpőléggyel. 
Németh Balázs polgármester kéri, hogy ez a fórum legyen inkább a közösségi problémáknak a fóruma, Czeglédinét szívesen várja a fogadóórájára, ahol már többször találkoztak eddig is, ill. bármikor a rendelkezésére áll, amikor itt van. Ha módjukban áll, akkor segíteni fognak.

Bailo Amadou képviselő kijelenti, hogy nem egyedi esetről van szó, az ingatlanok rendben tartásának a hiánya több mindenkire jellemző, és nemcsak a kisebbséget érintően, van olyan központi fekvésű ingatlan, ahol még a füvet sem nyírják le. 
Dr. Keresztury Monika jegyző kijelenti, hogy más ügyből kifolyólag munkatársai körbejárták a várost; felmérték, melyek azok a területek, ahol a szabályoktól eltérő közterület-használat valósult meg. Felmerült az a probléma is, hogy vannak olyan porták, ahol nincs rendben tartva a ház előtti rész. Felszólító leveleket fognak küldeni, és ha a tulajdonosok nem tesznek eleget a jogszabályi kötelezettségeiknek, amelyet a felszólító levélben részletezni fognak, akkor a hivatal meg fogja tenni a szükséges intézkedéseket. 
Sziráczki Etelka helyi lakos a népszámlálással kapcsolatosan kér szót. Ő bácsalmási lakos, Bácsalmásra van bejelentve, de bácsszőlősi tanyán lakik. A népszámláló nem hagyta a postaládájában az ívet, pedig ki tudta volna azt tölteni. Több irodát is körbejárt a hivatalban, mire megtalálta a népszámlálásért felelős személyt, aki az adatait felvette. Úgy tudja, hogy a népszámlálási tevékenység ellátásáért sok pénzt vettek fel az érintettek. A népszámlálásnál nem, a szennyvízrákötéssel kapcsolatosan viszont megtalálták, akkor tudták, hogy hol lakik. 
Dr. Keresztury Monika jegyző biztos abban, hogy a személyes megkeresés megtörtént, és ha jól érti, akkor a hivatalban megtörtént a kérdőív kitöltése is. Azt gondolja, hogy ez a lényeg. Nem működik az, hogy a kérdőívet a postaládába dobja az ügyintéző, mert a kérdőív kitöltésének egyik módja sem így valósul meg. 
Sziráczki Etelka helyi lakos kijelenti, hogy magyar állampolgár, nála nem voltak a népszámlálás végett, másoknak bedobták a kérdőívet, amelyet a volt osztálytársa szerint kényelmesen ki tudtak volna tölteni.
Németh Balázs polgármester megjegyzi, hogy alapvetően megoldódott a probléma, a kérdőívet közösen kitöltötték a hivatalban. 
Sziráczki Etelka helyi lakos kifogásolja, hogy a háza előtt lévő fák elektromos vezetékek körüli gallyazását ebben az évben sem végezte el rendesen a DÉMÁSZ; a gallyakat otthagyták, amelyeket egy idő után behordott az udvarára. 
Németh Balázs polgármester kéri Sziráczki Etelkát, hogy probléma esetén keresse meg őt.

Juhász Jenő helyi lakos, a Petőfi Népe napilap tudósítója a hó-eltakarításról hallottakon felháborodott, szerinte van még teendő a síkosság mentesítés terén. Megerősíti Bailo Amadou hozzászólását, valóban nem egyedi esetről van szó, egy elhanyagolt, keresztben lévő porta 8-10 család életét is meg tudja keseríteni. A helyi rendeletet talán hatékonyabban kellene alkalmazni. A Start-munka program tájékoztatójában elhangzott, hogy a legköltségtakarékosabb munkát, az élőmunkát használják. Ő úgy tudja, hogy az élőmunka a legdrágább költség, az más kérdés, hogy az önkormányzatnak nem kerül pénzébe. Annak örülni kell, hogy ilyen szép programot valósíthat meg Bácsalmás, de nem biztos abban, hogy még egyszer lesz lehetőség 155 embert foglalkoztató projekt megvalósítására. Most Bácsalmást szuper széppé kellene varázsolni. Nem szeretné ecsetelni a belvíz-eltakarítás ügyét, a hatékonyságot minden területen lehetne javítani véleménye szerint.
Németh Balázs polgármester kijelenti, hogy az önkormányzatnak nem a profitmaximalizálás a célja, hanem az, hogy minél több élő munkaerőt bevonjon a programba, minél több embernek legyen munkája.

Madarász Lajos helyi lakos felveti, hogy a Kosztolányi utcában a vízelvezető árkot betonkockákból alakították ki 2002-ben, azóta senki nem foglalkozott vele, a kockák ki vannak esve, a fugából kipotyogott a cement több helyen. 

Németh Balázs polgármester kéri Madarász Lajost, fáradjon be a hivatalba és jelezze a problémát, ill. a közmeghallgatás után adja meg a telefonszámát a kollégáknak, a jelzésnek utána fognak nézni.
Sziráczki Etelka helyi lakos felveti, hogy az előző év nyarán, az Alkotmány utcában, az ingatlana előtt csőtörés volt. Annakidején 3 átereszt kaptak, amelyeket a lakók saját maguk építettek be, az övét a szomszédoknak adta, mert elkérték, egy átereszt saját részre a szeméttelepről hozott be kerékpáron, a kiskapuja előtt ezt az átereszt összetörték.
Németh Balázs polgármester kéri Sziráczki Etelkát, hogy fáradjon be a hivatalba, és jelezze a problémáját. Több hozzászólás nem lévén megköszöni mindenkinek a munkáját, a megtisztelő figyelmet, és a közmeghallgatást 17 óra 48 perckor berekeszti.
K. m. f.

